**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: Poljoprivredna proizvodnja u Srbiji (2013-2014)**

**Datum: 06.07.2015.**

**Br. 05/2015**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

**Tabelarni prikazi**

[**Tabela1**. Korišćeno poljoprivredno zemljište u Republici Srbiji po kategorijama u hektarima, 2014/2013 2](#_Toc425514445)

[**Tabela 2**. Indeksi poljoprivredne proizvodnje, 2014/2013 3](#_Toc425514446)

[**Tabela 3.** Poljoprivredna proizvodnja, lov i prateće uslužne delatnosti po godinama, tekuće cene, u milionima RSD 4](#_Toc425514447)

[**Tabela 4.** Proizvodnja meda po godinama u hiljadama tona - indeksi 4](#_Toc425514448)

[**Tabela 5.** Požnjevene površine (u hektarima) - indeksi 2013-2014. 5](#_Toc425514449)

[**Tabela 6.** Izvoz i uvoz poljoprivrednih i prehrambenih proizvoda u RS, 2014. godina 6](#_Toc425514450)

[**Tabela 7**. Uvoz i izvoz voća i povrća u Srbiji, vrednost u hiljadama evra 7](#_Toc425514451)

Republika Srbija raspolaže sa oko 5.092.000 hektara poljoprivrednog zemljišta (0,68 hektara po stanovniku) od čega je 4.218.000 hektara obradivo poljoprivredno zemljište (0,56 hektara po stanovniku) što je iznad evropskog standarada. Oko 70% ukupne teritorije Srbije čini poljoprivredno zemljište, dok je 30% pod šumama. Korišćeno poljoprivredno zemljište u hektarima u 2013. i 2014. godini ukupno i po kategorijama prikazano je u tabeli 1.

AP Vojvodina raspolaže sa 1.789.000 hektara poljoprivrednog zemljišta, od čega je 1.648.000 hektara obradivo zemljište. AP Vojvodina obuhvata 35% poljoprivrednih površina Srbije, u obradivoj površini učestvuje sa 39%, a u oranicama sa čak 47%. Međutim, u najintenzivnijim načinima korišćenja poljoprivrednog zemljišta, voćnjacima i vinogradima, učestvuje sa samo 7%, odnosno 16%. U najekstenzivnijim načinima korišćenja poljoprivrednog zemljišta, livadama i pašnjacimi,  učestvuje sa svega 6%, odnosno 13%.[[1]](#footnote-1)

Prema najnovijim istraživanjima[[2]](#footnote-2) poseban problem, kada je reč o strukturi poljoprivredne proizvodnje u Republici Srbiji, je to što su naše dominantne agrarne kulture žitarice i uljarice čije se cene određuju na svetskim berzama. Struktura poljoprivredne proizvodnje u Republici Srbiji po kategorijama poljoprivrednog zemljišta u hektarima za poslednje dve godine prikazana je u tabeli 1.

**Tabela1**. Korišćeno poljoprivredno zemljište u Republici Srbiji po kategorijama u hektarima, 2014/2013

|  |  |  |
| --- | --- | --- |
| Kategorija poljoprivrednog zemljišta (u hektarima) | 2013 | 2014 |
| Korišćeno poljoprivredno zemljište | 3.490.632 | 3.506.830 |
| Oranice i bašte | 3.490.632 | 2.606.073 |
| Žita | 2.589.714 | 1.819.188 |
| Mahunarke | 1.766.447 | 7.830 |
| Krompir, rani i kasni | 5.277 | 51.987 |
| Šećerna repa | 50.740 | 64.112 |
| Industrijsko bilje | 66.712 | 346.524 |
| Povrće, bostan i jagode | 368.671 | 52.680 |
| Cveće | 52.898 | 343 |
| Krmno bilje | 412 | 242.041 |
| Ostali usevi na oranicama i baštama | 257.652 | 1.713 |
| Pašnjaci | 381.654 | 331.588 |
| Stalni zasadi | 331.588 | 187.515 |
| Voćnjaci | 187.675 | 163.310 |
| Vinogradi | 163.310 | 22.150 |
| Rasadnici | 22.150 | 1.531 |

1) bez podataka za Kosovo i Metohiju

Izvor: Republički zavod za statistiku (RZS), jun 2015.

U tabeli 2. prikazani su indeksi poljoprivredne proizvodnje u Republici Srbiji (koja je za nešto manje od 2% porasla u odnosu na prethodnu godinu, kao i indeksi po kulturama. Uočljivo je da je biljna proizvodnja za nešto manje od 6% porasla u odnosu na prethodnu godinu, dok je stočarstvo ostalo na istom nivou.

**Tabela 2**. Indeksi poljoprivredne proizvodnje, 2014/2013

|  |  |
| --- | --- |
| Biljna proizvodnja (1,2,3) | 105,59 |
| 1. Ratarstvo i povrtarstvo (ukupno) | 111,85 |
| - Žita | 119,86 |
| - Industrijsko bilje | 117,81 |
| - Povrće | 82,99 |
| - Stočno (krmno) bilje | 104,60 |
| 2. Voćarstvo | 79,54 |
| 3. Vinogradarstvo | 72,78 |
| Stočarstvo (1+2+3+4+5) | 100,39 |
| 1. Govedarstvo | 99,94 |
| 2. Svinjarstvo | 104,84 |
| 3. Ovčarstvo | 90,81 |
| 4. Živinarstvo | 100,48 |
| 5. Pčelarstvo | 51,24 |
| Poljoprivredna proizvodnja ukupno | 101,98 |

Izvor: Republički Zavod za Statistiku (RZS), prema: Makroekonomske analize i trendovi (MAT), br.244 (April 2015)

Po mišljenju ekonomista, ohrabruje činjenica da budžetska sredstva opredeljena za poljoprivredu nisu bila zahvaćena merama fiskalne restrikcije što je umanjilo negativne trendove u proizvodnji, pre svega u stočarstvu. Prema podacima iz 2014. godine, u strukturi stvorene vrednosti poljoprivredne proizvodnje 70% potiče iz biljne proizvodnje, a 30% iz stočarske proizvodnje. Za nadležno Ministarstvo poljoprivrede, šumarstva i vodoprivrede opredeljeno 4,15% budžetskih sredstava ili 45.394.698.000 RSD, od čega za investicione projekte 1.569.220.000 RSD.[[3]](#footnote-3)

Poljoprivreda i prehrambena industrija Srbije u stvaranju bruto društvenog proizvoda (BDP) zemlje prošle godine učestvovale su sa oko 17% i to:

* poljoprivredna proizvodnja 10,6% i
* prehrambena industrija 6,4%.

Međutim, ako se posmatra celokupan doprinos poljoprivrede ostalim sektorima privrede, posebno proizvođačima i prerađivačima inputa i sirovina ovo učešće nadmašuje 40% ukupnog BDP.[[4]](#footnote-4)

Realizovana vrednost poljoprivrede u nekoliko prethodnih godina u milionima RSD je data u tabeli 3.

**Tabela 3.** Poljoprivredna proizvodnja, lov i prateće uslužne delatnosti po godinama, tekuće cene, u milionima RSD

|  |  |  |  |
| --- | --- | --- | --- |
| 2010 | 2011 | 2012 | 2013 |
| 533.660,6 | 622.410,6 | 561.471,8 | 632.236,5 |

Izvor: Republički zavod za statistiku (RSZ), jun 2015.

**Biljna proizvodnja u 2014. godini**

U biljnoj proizvodnji prošle godine ostvaren je rast od 5,6% u odnosu na prethodnu godinu, kako je prikazano u tabeli 1. dok se u strukturi kultura vidi da prošla godina nije bila povoljna kada je reč o voćarstvu i povrtarstvu. U pomenutim granama je došlo do izraženog pada proizvodnje (oko 20%, kako u voćarstvu tako i povrtarstvu) i ostvareni rast ukupne biljne proizvodnje je rezultat rekordnih prinosa u proizvodnji kukuruza i šećerne repe.

U stočarstvu (indeks 100,4), proizvodnja goveda i ovaca takođe pokazuje pad. Rast proizvodnje svinja od oko 5% omogućio je da indeks stočarske proizvodnje ostane nešto iznad 100, odnosno na nivou proizvodnje iz 2013. godine. Prošle godine proizvodnja meda gotovo je prepolovljena. Detaljnija analiza proizvodnje meda po godinama prikazana je u tabeli 4, a u prilog navedenoj činjenici je podatak da je indeks 2014. u odnosu na prosečnu proizvodnju 2010-13. samo 58,86.

**Tabela 4.** Proizvodnja meda po godinama u hiljadama tona - indeksi

|  |  |  |  |  |  |  |
| --- | --- | --- | --- | --- | --- | --- |
| 2010 | 2011 | 2012 | 2013 | 2014 | Indeks  2014/13 | Indeks  2014/prosek 2010-13 |
| 7.3 | 7.0 | 7.0 | 8.6 | 4.4 | 51.16 | 58.86 |

Izvor: RZS; MAT, Tabela: Stočarska proizvodnja u Republici Srbiji, 2010-2014.

U tabeli 5. prikazane su požnjevene površine u hektarima različitih kultura kao i odgovarajući indeksi.

**Tabela 5.** Požnjevene površine (u hektarima) - indeksi 2013-2014.

|  |  |  |  |
| --- | --- | --- | --- |
|  | 2014. | 2013. | Indeks 2014/2013 |
| Žita | 1 816 676 | 1 758 373 | 103.3 |
| Industrijsko bilje | 410 335 | 432 618 | 94.8 |
| Povrće | 130 398 | 130 853 | 99.7 |
| Voćarstvo | 160 491 | 161 717 | 99.2 |
| Vinogradi | 22 150 | 22 150 | 100.0 |

Izvor: RZS; MAT, str 23.

Ako izuzmemo površine pod vinogradima i voćnjacima, u Republici Srbiji je u 2014. godini bilo požnjeveno 2.586.191 ha u poređenju sa 2.579.495 ha u 2013. godini (0,3% više) od čega se oko 70% odnosi na žitarice, pre svega kukuruz (1.057.877 ha) i pšenicu (604.748 ha). Prošla godina je bila dobra kada je reč o proizvodnji kukuruza, sa rekordnih 7,5 miliona tona o čemu govore indeksi, kako u pogledu zasejanih površina (107,9), prosečnog prinosa po hektaru (125,7) tako i proizvodnje (135,6) i izvoza (245,6) koji je više nego udvostručen u odnosu na 2013. godinu.

Istovremeno, pad proizvodnje pšenice iznosio je oko 11%, dok je izvoz više nego prepolovljen (indeks 34,6) što je posledica orijentacije naših poljoprivrednika na kukuruz.

Kada je reč o uljaricama i industrijskom bilju, na manje zasejanim površinama, ostvareni su relativno dobri rezultati naročito u proizvodnji soje (0,5 mil. tona; indeks proizvodnje – 141,7). Proizvodnja šećerne repe (3,5 mil. tona) sa rekordnim prinosima koji su čak doveli i do zastoja u otkupu i preradi šećera, uvećana je za oko 10% dok je proizvodnja suncokreta kao dominantne kulture po zasejanim površinama u ovoj grupi poljoprivrednih proizvoda na nivou 2013. godine sa 0,5 miliona tona.

Ukoliko se analizira proizvodnja najvažnijih biljnih kultura u petogodogišnjoj dinamici 2010-2014. zabrinjavajući podatak je da proizvodnja povrća ima opadajući trend, navodi se u najnovijem istraživanju.[[5]](#footnote-5) Istovremeno, dominantne kulture (kukuruz i šećerna repa) pokazuju izražene oscilacije. Navodi se da je proizvodnja kukuruza 2012. godine prepolovljena, da bi u 2014. godini bila rekordna, što ukazuje na nestabilnost i povišeni riziik proizvodnje u agraru.[[6]](#footnote-6) Poseban problem, kada je reč o strukturi poljoprivredne proizvodnje u Republici Srbiji, je što su dominantne agrarne kulture tzv. „bazni produkti“ (žitarice i uljarice) čije se cene određuju na svetskim berzama što se neminovno odražava i na cene sa kojima će trgovci izaći pred naše poljoprivrednike i koji u krajnjoj instanci određuju profitabilnost domaće proizvodnje koja već balansira na „prelomnoj tački rentabilnosti“.[[7]](#footnote-7) Ovaj faktor rizika je značajan imajući u vidu činjenicu da će se sistem subvencionisanja poljoprivrede pooštriti u nastupajućem periodu tokom procesa integracije u ZPP EU.

Prema podacima iz Zakona o budžetu RS za 2014. godinu, Ministarstvo poljoprivrede, šumarstva i vodoprivrede raspolaže sa 4,15% ukupnih bidžetskih sredstava. Od ukupnog iznosa subvencija u 2014. godini (80.936.049.000 RSD) subvencije u poljoprivredi u budžetu RS 2014. godine iznosile su 34.952.136.000 RSD.

**Izvoz i uvoz voća i povrća**

Kada je reč o spoljno-trgovinskom prometu, agro-biznis Republike Srbije je u 2014. godini ostvario oko 2 milijarde prihoda od izvoza[[8]](#footnote-8). To je još jedan od pokazatelja da srpski agrar mora biti još intenzivnije razvijan i podržavan merama agrarne politike ali i strukturnim i regionalnim politikama i programima razvoja i investicija, kako navode stručnjaci.

U tabeli 6. prikazani su podaci o uvozu i izvozu u prošloj godini, kao i indeksni pokazatelji 2014/2013, a u tabeli 7. izvoz i uvoz voća i povrća. Uvoz 2014. za klasifikaciju Voće i povrće iznosio je 195.644.000 EUR i povećan je u odnosu na prethodnu godinu.

**Tabela 6.** Izvoz i uvoz poljoprivrednih i prehrambenih proizvoda u RS, 2014. godina

|  |  |  |
| --- | --- | --- |
|  | Izvoz | Uvoz |
| Vrednost u hiljadama evra | 1.787.053 | 938.570 |
| Indeks 2014/2013 | 113.4 | 104.0 |

Izvor: RZS; MAT, jun 2015.

Treba napomenuti da je prema podacima Privredne komore Srbije 2012. godine iz Srbije izvezeno poljoprivredno prehrambenih proizvoda u vrednosti od 2,5 milijardi dolara, a istovremeno je uvezeno za 1,32 milijarde dolara, tako da je te godine ostvaren suficit od 1,18 milijardi dolara. Agrarni izvoz Srbije u 2013. godini karakteriše rast od 2,2% u odnosu na isto vreme prethodne godine, a njegovo učešće u ukupnom izvozu zemlje je 24,2 procenta. Istovremeno uvoz je imao rast od 5,4% i njegovo učešće u ukupnom robnom uvozu zemlje je 7,7 procenata. U tabeli je vidljivo da je 2014. godine izvoz poljoprivrednih i prehrambenih proizvoda povećan za 13,4% a uvoz za 4%.

Što se tiče pojedinih grupa poljoprivrednih i prehrambenih proizvoda, treba napomenuti da je ostvaren značajan rast izvoza mesa, mesnih prerađevina, mleka i mlečnih proizvoda. Istovremeno, izvoz žive stoke je opao za oko 20% a udvostručen je uvoz što ukazuje na nedovoljnu domaću ponudu žive stoke za našu mesnu industriju i njene proizvodne i izvozne kapacitete.

Kada je reč o biljnoj proizvodnji i prehrambenim proizvodima biljnog porekla, više nego udvostručen izvoz kukuruza predstavlja najznačajniju stavku u srpskom izvozu poljoprivrednih proizvoda 2014. godine. Izvoz pšenice je istovremeno znatno smanjen kao posledica rekordne proizvodnje i izvoza kukuruza.

Izvoz voća i povrća (sirovog i prerađenog uključujući i sokove) takođe pokazuje stope rasta (12%) uz istu vrednost uvoza. Kada je reč o šećeru, uvoz i izvoz opali su za 20%, što je posledica viškova šećera na svetskom i evropskom tržištu u prošloj godini kada su ostvareni rekordni prinosi u proizvodnji šećerne repe kao i u industriji šećera. Konditorska industrija i prerada kafe pokazuju dobre izvozne rezultate i predstavljaju lidere naše prerađivačke industrije u spoljnoj trgovini.

**Tabela 7**. Uvoz i izvoz voća i povrća u Srbiji, vrednost u hiljadama evra

|  |  |  |
| --- | --- | --- |
| Uvoz 2013 | Uvoz 2014 | Izvoz 2013 |
| Voće 138.105 | Voće 139.710 | Voće 359.915 |
| Povrće 56.562 | Povrće 55.934 | Povrće 58.164 |
| Ukupno 194.666 | Ukupno 195.644 | Ukupno 418.079 |

Izvor: Republički zavod za statistiku, jun 2015.

U centralnoj Srbiji 2011. navodnjavano je oko 100.000 hektara (0,4%) obradivog zemljišta, dok se u AP Vojvodini navodnjava između 1,2% i 4,4% obradivih površina.

***Izvori informacija***

Gavrilović D., Stevović M., Poljoprivredna proizvodnja u RS u 2014.godini, MAT, br. 244 (April 2015), str.19

Istraživanje Biblioteke NSRS : Vlasništvo i struktura poljoprivrednog zemljišta, 2013. <http://www.parlament.rs>

Republički zavod za statistiku (RSZ), jun 2015. <http://webrzs.stat.gov.rs/WebSite/Public/PageView.aspx?pKey=138>

Zakon o budžetu RS 2014. <http://www.parlament.rs>

**Istraživanje uradila:**

mr Marina Prijić,

viši savetnik-istraživač

1. Istraživanje Biblioteke NSRS: Vlasništvo i struktura poljoprivrednog zemljišta, 2013. http://www.parlament.rs [↑](#footnote-ref-1)
2. Gavrilović D., Stevović M. Poljoprivredna proizvodnja u RS u 2014.godini, МАТ, br. 244 (April 2015), str.19

   [↑](#footnote-ref-2)
3. Zakon o budžetu RS za 2014. godinu <http://www.mfin.gov.rs/UserFiles/File/zakoni/2013/Zakon%20o%20budzetu%20RS%20za%202014_%20godinu.pdf> [↑](#footnote-ref-3)
4. Istraživanje Biblioteke NSRS: Vlasništvo i struktura poljoprivrednog zemljišta, 2013. http://www.parlament.rs [↑](#footnote-ref-4)
5. Gavrilović D., Stevović M., Poljoprivredna proizvodnja u RS u 2014.godini, МАТ, br. 244 (April 2015), str.19 [↑](#footnote-ref-5)
6. Isto, napomena autora:’’Uzroci u meteorološkim i klimatskim promenama, kao i niskom nivou tehničko-tehnološke opremljenosti.’’ [↑](#footnote-ref-6)
7. Isto [↑](#footnote-ref-7)
8. Rast izvoza u 2014. godini više od 13% i suficit od oko 850 miliona evra potvrđuju velike potencijale naše poljoprivrede i prehrambene industrije. (RSZ, jun 2015). [↑](#footnote-ref-8)